Владо Таневски

Владо Танески (1952 – 23 јуни 2008) — македонски новинар и сериски убиец. Тој бил уапсен во јуни 2008 година во Кичево, неговиот роден град, за убиствата на две жени за чија смрт пишувал и хонорарни статии; кога бил уапсен, тој бил под истрага и за смртта на уште една жена. Овие написи предизвикале сомневање кај полицијата бидејќи содржеле информации кои не биле објавени во јавноста. Откако ДНК анализата го поврзала Танески со убиствата, тој бил уапсен и затворен на 22 јуни 2008 година. Танески бил пронајден мртов во својата ќелија следниот ден, по наводно самоубиство. Според информациите од МВР тој самоубиството го извршил давејќи се во кофа со вода во затворската ќелија. Тој оставил опроштално писмо дека се гордее на неговото семејство и дека не е виновен за убиствата.

 Приватен живот 
Владо Танески роден во 1952 година во Кичево, СФР Југославија, второ од три деца. Двајцата негови родители биле конзервативни, а тој имал особено напнат однос со мајка си. Неговиот татко бил ветеран од Втората светска војна. Откако студирал новинарство во Хрватска, Танески почнал да се интересира за поезија и пишување. На 21 година ја запознал својата идна сопруга, студентка по право по име Весна, со која имал две деца.

Танески првично работел во радио станица, додека Весна подоцна станала првата жена адвокат во Кичево. До 1980-тите работел како новинар за скопските весници „Нова Македонија“ и „Утрински весник“, а неговата кариера траела дваесет години. Во 2002 година, неговиот татко се самоубил, а неколку месеци подоцна, неговата мајка случајно се предозирала со лекови. Во 2003 година, влошувајќи ги финансиските проблеми со кои се соочувал, Танески бил отпуштен од „Нова Македонија“, а во 2004 година неговата сопруга добила унапредување и се преселила во Скопје.

 Истрага и самоубиство 
Танески бил под сомнение за убиство откако напишал статии за трите убиства и бил испрашуван во неколку наврати. Според полицијата, статиите на Танески содржеле информации кои не биле објавени во јавноста. На пример, за разлика од сите други извештаи објавени во македонскиот печат за убиствата, Танески знаел дека убиецот користел телефонски кабел за да врзе една од жртвите и дека истиот кабел бил оставен на местото на настанот од страна на убиецот.

Танески бил уапсен на 20 јуни 2008 година, откако неговата ДНК била споредена со пронајдената на жртвите. По истрага во селската куќа на семејството Танески била откриена скриена количина порнографски материјал, јажиња и врвки што одговарале на оние што се користеле за врзување на жртвите и предмети што им припаѓале на жртвите. Танески бил обвинет за убиство на две од жените, а полицијата се подготвувала да го обвини за убиството на третата. Деталите за случајот биле објавени на 21 јуни, а полицијата планирала да го испраша Танески и за исчезнувањето на 73-годишната пензионирана хигиеничарка на 30 мај 2003 година. Откако бил префрлен во Тетово, Танески бил пронајден мртов во неговата заедничка затворска ќелија на 23 јуни. Се претпоставува дека се удавил во пластична кофа со вода. Истрагата заклучила дека, во отсуство на други докази, неговата смрт била самоубиство.

 Наводи 

Категорија:Македонски новинари
Категорија:Македонски сериски убијци
Категорија:Луѓе од Кичево
Категорија:Самоубијци
Категорија:Родени во 1952 година
Категорија:Починати во 2008 година